《文潞公生日》
宋代·范祖禹

天监仁皇德，惟时岳降神。
英资备文武，贤业富经纶。
梦頰求岩备，于畋载渭滨。
三朝瞻上宰，四海入洪钧。
谟烈重光启，枢衡万化新。
珪璋扶日月，剑履上星辰。
述职分东陕，宣威震北垠。
长城万里远，奠枕四夷宾。
自昔登储后，惟公秉国均。
川河赖舟楫，霜雪儿松筠。
阊阖朝黄道，云龙对紫宸。
忠勋藏庙祏，异礼冠臣邻。
风雨王城会，烟花洛苑春。
麾幢近泉石，衮绣出埃尘。
照社祥光盛，充闾庆旦臻。
御炉熏黼黻，天厩辍麒麟。
帝念深元老，邦基属柄臣。
公虽慕前哲，天欲觉斯民。
左右萧何手，安危晋国身。
济时归寿域，遐算等灵椿。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。